Likumprojekts

**Grozījums likumā “Par koku un apaļo kokmateriālu uzskaiti darījumos”**

Izdarīt likumā “Par koku un apaļo kokmateriālu uzskaiti darījumos” (Latvijas Republikas Saeimas un Ministru Kabineta Ziņotājs, 2005, 2. nr.) šādu grozījumu:

Izteikt V nodaļu šādā redakcijā:

**“V nodaļa**

**Administratīvie pārkāpumi kokmateriālu un koka izstrādājumu tirdzniecības jomā un kompetence administratīvo pārkāpumu procesā**

 **12. pants.** (1) Par Eiropas Parlamenta un Padomes Regulas Nr. 995/2010, ar ko nosaka pienākumus tirgus dalībniekiem, kas laiž tirgū kokmateriālus un koka izstrādājumus, 4. panta 2. un 3. punktā noteiktā likumības pārbaužu pienākuma nepildīšanu, –

piemēro brīdinājumu vai naudas sodu fiziskajai personai no divdesmit līdz divsimt astoņdesmit naudas soda vienībām, bet juridiskajai personai – no simts līdz divtūkstoš astoņi simti naudas soda vienībām, aizliedzot izmantot tiesības laist tirgū kokmateriālu vai koka izstrādājumus uz laiku līdz vienam gadam vai bez tā.

(2) Par Eiropas Parlamenta un Padomes Regulas Nr. 995/2010, ar ko nosaka pienākumus tirgus dalībniekiem, kas laiž tirgū kokmateriālus un koka izstrādājumus, 4. panta 1. punktā noteiktā aizlieguma pārkāpšanu, –

piemēro naudas sodu fiziskajai personai no divdesmit līdz četrsimt naudas soda vienībām, bet juridiskajai personai – no divsimt līdz četrtūkstoš naudas soda vienībām, aizliedzot izmantot tiesības laist tirgū kokmateriālu vai koka izstrādājumus uz laiku līdz diviem gadiem vai bez tā.

(3) Par šajā likumā noteikto koku un apaļo kokmateriālu uzskaites prasību pārkāpšanu –

piemēro naudas sodu fiziskajai personai no divdesmit astoņām līdz septiņdesmit naudas soda vienībām, bet juridiskajai personai – no četrdesmit divām līdz astoņdesmit sešām naudas soda vienībām.

**13. pants.** (1) Administratīvā pārkāpuma procesu par šā likuma 12. pantā minētajiem pārkāpumiem veic Valsts meža dienests.

(2) Administratīvā pārkāpuma procesu par šā likuma 12. panta trešajā daļā minētajiem pārkāpumiem veic Valsts ieņēmumu dienests.”

Likums stājas spēkā vienlaikus ar Administratīvās atbildības likumu.

 Zemkopības ministrs K. Gerhards